नीलांचल पर्वत को कामगिरी पर्वत भी कहते हैं। मां कामाख्या मंदिर का दर्शन करने के बाद श्रद्धालुओं को असम के वैभव और शक्ति का अहसास हो जाता है। वर्तमान में भव्य एवं प्रभावोत्पादक मां कामाख्या का जो मंदिर है वह वर्ष 1565 ई. का बना हुआ है। इसे कूच बिहार के महाराजा विश्व सिंह और उनके पुत्र नर नारायण सिंह ने बनवाया था। ऐसा विवरण मिलता है कि मां के प्राचीन मंदिर को 1564 ई में बंगाल के कुख्यात कला विध्वंसक काला पहाड़ ने तोड़ दिया था।